钦定古今图书集成/明伦汇编/氏族典/第357卷 > 《廖用贤尚友录》 > 林蕴
## 钦定古今图书集成/明伦汇编/氏族典/第357卷 > 《廖用贤尚友录》 > 林蕴

按《唐书林蕴传》：“蕴字复恭，泉州莆田人。父披，临汀令，
以治行迁别驾。蕴世通经，西川节度使韦皋辟推官。
刘辟反，蕴晓以逆顺，不听。复遗书切谏，辟怒，械于狱，
且杀之。将就刑，辟惜其直，阴戒刑人抽剑磨其颈，以
胁服之。蕴叱曰：‘死即死，我颈岂顽奴砥石邪’？辟知不
可服，舍之，斥为唐昌尉。及辟败，蕴名重京师，迁礼部”
员外郎。刑部侍郎刘伯刍荐之于朝，出为邵州刺史。
尝杖杀客陶元之，投尸江中，籍其妻为倡，复坐赃杖
流儋州而卒。